**Informatīvais ziņojums**

**„Par darbības programmas „Izaugsme un nodarbinātība”**

**5.6.1.specifiskā atbalsta mērķa „Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” revitalizējamo teritoriju attīstības stratēģijām”**

Rīga

2016

**Ievads**

Informatīvais ziņojums „Par darbības programmas „Izaugsme un nodarbinātība” 5.6.1.specifiskā atbalsta mērķa „Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” revitalizējamo teritoriju attīstības stratēģijām” (turpmāk – informatīvais ziņojums) ir sagatavots pamatojoties uz Ministru kabineta 2016.gada 9.februāra rīkojuma Nr.130 „Par konceptuālo ziņojumu „Par Eiropas Savienības fondu darbības programmas „Izaugsme un nodarbinātība” 5.6.1.specifiskā atbalsta mērķa „Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” ieviešanu”” 7.punktu, kas nosaka, ka Kultūras ministrijai kā atbildīgajai iestādei ir jāiesniedz izskatīšanai Ministru kabinetā konceptuālā ziņojuma „Par Eiropas Savienības fondu darbības programmas „Izaugsme un nodarbinātība” 5.6.1.specifiskā atbalsta mērķa „Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” ieviešanu” 2.4.nodaļā minēto teritoriju revitalizācijai izstrādātās stratēģijas.

1. **Esošās situācijas izklāsts**

Lai veicinātu Rīgas revitalizāciju, vides kvalitātes uzlabošanos, investīciju piesaistīšanu, uzlabotu nodarbinātību, sociālekonomisko situāciju, kā arī nodrošinātu integrētus ieguldījumus infrastruktūras attīstībā, Partnerības līgumā Eiropas Savienības investīciju fondu 2014. – 2020.gada plānošanas periodam uzsvērta nepieciešamība revitalizēt un attīstīt pilsētas degradētās teritorijas, kurās tiktu atjaunota ekonomiskā un sociālā attīstība un novērsta turpmākā vides un sociālekonomiskā stāvokļa degradācija, to panākot arī ar kultūras un sporta infrastruktūras objektu izveidi un pārbūvi.

Kultūras ministrijas izstrādātais konceptuālais ziņojums „Par Eiropas Savienības fondu darbības programmas „Izaugsme un nodarbinātība” 5.6.1.specifiskā atbalsta mērķa „Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” ieviešanu” (turpmāk – konceptuālais ziņojums) nosaka, ka darbības programmas „Izaugsme un nodarbinātība” 5.6.1.specifiskais atbalsta mērķis „Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” (turpmāk – 5.6.1.SAM) tiks ieviests, revitalizējot teritorijas un attīstot objektus saskaņā ar 5.6.1.SAM prioritātēm un nodrošinot 5.6.1.SAM rezultatīvo rādītāju sasniegšanu. Lai sekmētu 5.6.1.SAM ieviešanas risinājumu vienotu plānošanas pieeju un iespēju nodrošināt plānoto risinājumu ietekmes uz 5.6.1.SAM mērķiem izsekojamību, pēc vienotas pieejas katrai 5.6.1.SAM ietvaros revitalizējamajai teritorijai jāizstrādā atsevišķa attīstības stratēģija, tādējādi nodrošinot pilnu informāciju par 5.6.1.SAM ietvaros revitalizējamajām teritorijām, attīstāmajiem objektiem un to ietekmi uz 5.6.1.SAM rezultatīvo rādītāju sasniegšanu. Plānots, ka teritoriju attīstības stratēģijas kalpos kā 5.6.1.SAM attīstības plānošanas un uzraudzības instruments, ko Kultūras ministrija izmantos 5.6.1.SAM ieviešanas uzraudzības un kontroles nodrošināšanai.

Ņemot vērā Finanšu ministrijas 2016.gada 8.jūlija vēstuli Nr.21-3-01/3666 „Par 5.6.1.specifiskā atbalsta mērķa „Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” īstenošanas nosacījumiem”, kurā norādīts, ka, ievērojot Finanšu ministrijas diskusijas ar Eiropas Komisiju par 5.6.1.SAM īstenošanu un Eiropas Komisijas 2016.gada 12.aprīlī saņemto viedokli, Kultūras ministrijai nav jāveic visu 5.6.1.SAM ietvaros plānoto revitalizējamo teritoriju attīstības stratēģiju saskaņošana ar Eiropas Komisiju, kā sākotnēji tika paredzēts. Vienlaikus Finanšu ministrija vērš uzmanību, ka Kultūras ministrijai kā atbildīgajai iestādei par 5.6.1.SAM īstenošanu ir jānodrošina, ka revitalizējamo teritoriju attīstības stratēģijās iekļautie maza mēroga infrastruktūras objekti atbilst visiem darbības programmā „Izaugsme un nosacījumi” noteiktajiem nosacījumiem, kā arī jānodrošina, ka tiek sasniegti 5.6.1.SAM noteiktie rādītāji. Ņemot vērā iepriekš minēto, ir veikti grozījumi Ministru kabineta 2016.gada 9.februāra rīkojumā Nr.130 „Par konceptuālo ziņojumu „Par Eiropas Savienības fondu darbības programmas „Izaugsme un nodarbinātība” 5.6.1.specifiskā atbalsta mērķa „Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” ieviešanu”, svītrojot Kultūras ministrijai kā atbildīgajai iestādei noteikto pienākumu revitalizējamās teritorijas attīstības stratēģijas saskaņot ar Eiropas Komisiju un pagarinot konceptuālā ziņojuma 2.4.nodaļā minēto teritoriju revitalizācijai izstrādāto stratēģiju iesniegšanu līdz 2016.gada 30.septembrim. Vienlaikus Kultūras ministrija ir sagatavojusi un virzīs noteiktā kārtībā izskatīšanai Ministru kabinetā atbilstošus grozījumus arī Ministru kabineta 2016.gada 29.marta noteikumos Nr.188 „Darbības programmas „Izaugsme un nodarbinātība” 5.6.1.specifiskā atbalsta mērķa „Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” īstenošanas noteikumi”.

Ņemot vērā iepriekš minēto, tika izstrādātas divas revitalizējamo teritoriju attīstības stratēģijas: „Rīgas pilsētas Brasas apkaimes un Centra apkaimes perifērijas revitalizācija” stratēģija un „Šķirotavas apkaimes teritorijas revitalizācijas stratēģija”, kuras pirms iesniegšanas Ministru kabinetā nav nepieciešams saskaņot ar Eiropas Komisiju.

**II. Rīgas pilsētas Brasas apkaimes un Centra apkaimes perifērijas revitalizācijas stratēģija**

Rīgas pilsētas Brasas apkaimes un Centra apkaimes perifērijas attīstībā, apbūvē un izmantošanā liela loma ir bijusi rūpniecībai. Apkaimju pilsētvidi veido bijušās industriālās teritorijas un rūpnīcu strādnieku vajadzībām izbūvētās dzīvojamās ēkas, kurām piemīt ievērojams potenciāls un šarms, bet bieži vien tās ir kritiskā tehniskā stāvoklī un nepieciešama renovācija.

Teritorijā ap Rīgas pilsētas Brasas apkaimes un Centra apkaimes perifērijas robežu ir liela vizuāli un funkcionāli degradēto objektu un teritoriju koncentrācija, to starp, projektu teritorijas Miera ielā 58a, Rīgā, (teritorijas platība – 7 229 m2, apbūves kopplatība – 13 362 m2) un A.Briāna ielā 13, Rīgā, (teritorijas platība – 3 111 m2, apbūves kopplatība – 2 027 m2). Minētās degradētās teritorijas tikai privātais sektors nevar atgriezt komerciāli izdevīgā izmantošanā, jo to atjaunošanas izmaksas ir nesamērīgi augstas. Bez sabiedriskā sektora iejaukšanās šīs vietas un apkaimes var palikt nepilnīgi izmantotas arī nākotnē.

Realizējot Miera ielas 58, Rīgā, un A.Briāna ielas 13, Rīgā, projektus, tiktu sakārtotas ne tikai konkrētās, šobrīd degradētās teritorijas, bet arī paplašināts Rīgas centrs ar pilsētas centram raksturīgajām funkcijām, to starp, realizējot Rīgas ilgtspējīgas attīstības stratēģijā līdz 2030.gadam definēto „Pilsētas kodola” redzējumu.

No 13 pamatpakalpojumiem, kas raksturo labu dzīves vides kvalitāti, vairāk kā pusi Brasas apkaimes un Centra apkaimes perifērijas iedzīvotāji dodas saņemt ārpus savas apkaimes. Jauniešu brīvā laika pavadīšanas iespējas nodrošina tikai vispārējās izglītības iestādes. Nozīmīgs faktors apmierinātībai ar dzīves vietas izvēli, ir piederības sajūtai konkrētajai apkaimei. Brasas apkaimē 52 % iedzīvotāju uzskata, ka apkaimei šobrīd nav sava centra Salīdzinot iedzīvotāju skaita samazinājumu Rīgas pilsētā kopumā un Brasas apkaimē, jāsecina, ka Brasas apkaimē iedzīvotāju skaits sarūk straujāk.

Neskatoties uz to, ka Brasas apkaime ir tiešā Rīgas centra tuvumā, 28,3 % Brasas apkaimes iedzīvotāju ienākumi ir zemāki par iztikas minimuma patēriņa grozu, kas ir ievērojami sliktāks rādītājs kā Rīgā kopumā. Brasas apkaimes negatīvo sociālekonomiskās vides fonu raksturo arī noziedzīgo nodarījumu skaits, t.i., pretēji situācijai pilsētā kopumā, tas pēdējā gada laikā nevis samazinās, bet palielinās.

Brasas apkaimes un Centra apkaimes perifērijas „Rīgas pilsētas degradēto objektu un teritoriju revitalizācijas programmā” ir identificētas kā teritorijas ar augstu attīstības potenciālu un noteiktas kā A kategorijas (Augstākās prioritātes) apkaimes attiecībā uz nepieciešamajām rīcībām degradēto objektu un teritoriju sakārtošanā, to starp, konkrētie valsts īpašumā esošie objekti un teritorijas A.Briāna ielā 13, Rīgā, un Miera ielā 58a, Rīgā.

Pētījumi un pasaules pieredze liecina, ka kultūras un mākslas objektu ietekme uz ekonomisko vidi veidojas no vairākiem aspektiem:

* mākslas un kultūras objekti piesaista apmeklētājus, to starp, tūristus, kas „atstāj” naudu, gan konkrētajā objektā/pasākumā, gan vietējos pakalpojumu objektos, radot katra ieguldīta *euro* multiplikāro efektu;
* kvalitatīvs apkaimes sociālās vides fons veicina investīciju piesaisti, jo rada drošības sajūtu par veikto ieguldījumu pareizāko izlietojumu, to starp, iegādājoties nekustamo īpašumu.

Realizējot projektus Miera ielā 58, Rīgā, un A.Briāna ielā 13, Rīgā, tiešā veidā tiks sakārtotas degradētas teritorijas un objekti vairāk kā 10 000 m2 platībā un radīts multifunkcionāls apkaimes centrs. Vieta, kas nodrošinās daudzveidīga pakalpojumu klāsta attīstību, tādējādi uzlabojot dzīvojamās vides kvalitāti, apkaimes funkcionalitāti un pievilcību. Miera ielā 58a, Rīgā, Tabakas kvartāla teritorijā, paredzēts veidot sabiedrībai pieejamas telpas, kurās plānots organizēt izstādes, koncertus, teātrus un citus pasākumus. A.Briāna ielā 13, Rīgā, Dizaina prototipēšanas darbnīcās, plānots izveidot Tālākizglītības prototipēšanas metodisko centru, kā arī plānots organizēt pasākumus, festivālus, izstādes, lekcijas un seminārus.

Kopējā objektu sinerģijas rezultātā radītā plūsma paredzama līdz pat 400 000 apmeklētāju gadā – studenti, lektori, izstāžu zāļu un pasākumu apmeklētāji, lekciju un radošo darbnīcu dalībnieki. Tādejādi kopējais preču un pakalpojumu naudas apgrozījums, ko varētu radīt cilvēku plūsma kvartālā, ir paredzams ap vienu miljonu *euro* gadā.

Nozīmīgs ieguvums Brasas apkaimes un Centra apkaimes perifērijas pilsētvides sociālās vides fona uzlabojumam ir projektu realizācijas ietvaros piesaistīto plūsmu sociālais raksturs, t.i., studenti, mākslinieki un radošās inteliģences pārstāvji. Labvēlīga un sakārtota vide, kā arī brīvā laika lietderīga organizācija ir būtiskākais faktors antisociālas uzvedības risku rašanās samazināšanai, īpaši jauniešu vidū.

Miera ielā 58, Rīgā, paredzēts izveidot Kultūras un radošo industriju inkubatora telpas (860 m2) ar mērķi radīt vismaz 35 jaunus uzņēmumus, kas darbosies vismaz gadu pēc inkubācijas. Projektu realizācijas ietvaros tiks radītas darba vietas un komerciālus ieņēmumi gan tieši saistītajās nozarēs, piemēram, tūrisma un sabiedriskās ēdināšanas nozarēs, gan netieši saistītajās – pārvadājumos, būvniecībā, tirdzniecībā. Kvartālā kopumā tiks izveidotas ap 363 darba vietas, 42 % no kurām būs jaunas un 58 % – jau esošās, kas tiks pārnestas no līdzšinējām darbības vietām.

Kvartāla izveide būs atbalsta punkts un garants uzņēmējiem, ka konkrētajā vietā un apkaimē ir potenciāls, kuru ir vērts attīstīt. Veidosies sinerģija starp dažādām radošajām nozarēm un ir pamatoti uzskatīt, ka tas stimulēs uzņēmumu ar augstu pievienoto vērtību veidošanos. Turklāt, kvartāla attīstība dos stimulu uzņēmējdarbības attīstībai apkārtnē, kā arī palielinās pieprasījumu pēc dzīvojamām, tirdzniecības un komercplatībām, kā rezultātā pieaugs investīcijas nekustamā īpašuma iegādē, būvniecībā un renovācijā.

**Rīgas pilsētas Brasas apkaimes un Centra apkaimes perifērijas revitalizācijas projekta rezultatīvie rādītāji**

| **Nr.**  **p.k.** | **Rezultatīvais rādītājs** | **Mērvienība** | **Plānotā vērtība** |
| --- | --- | --- | --- |
|  | **Piesaistītās privātās investīcijas atbalstāmajās teritorijās trīs gadus pēc**  **projekta pabeigšanas (i.5.6.1.a)** | ***euro*, milj.** | **4 – 10** |
|  | **Pilsētas teritorijā izveidota vai atjaunota sabiedriskā telpa** | **m2** | **4 000** |
|  | Miera iela 58a, Rīga, Starpdisciplinārā izglītības kultūras un radošo industriju atbalsta centra ārtelpa – laukumi, priekšlaukumi, skvēri, apstādījumi, terases | m2 | 2 500 |
|  | A.Briāna iela 13, Rīga, Dizaina prototipēšanas darbnīcas labiekārtotā ārtelpa | m2 | 1 500 |
|  | **Uzcelta vai atjaunotas publiskās ēkas vai komercēkas pilsētā** | **m2** | **12 468** |
|  | Starpdisciplinārā izglītības, kultūras un radošo industriju atbalsta centrs Miera ielā 58a, Rīgā | m2 | 8 868 |
|  | Dizaina prototipēšanas darbnīcas,  A. Briāna ielā 13, Rīgā | m2 | 3 600 |
|  | **Atjaunoto, izveidoto un pārbūvēto sabiedrisko objektu un infrastruktūras objektu skaits:**  Mazā formāta prototipēšanas darbnīcu un mācību klašu izveide;  Lielā formāta prototipēšanas darbnīcu un noliktavu izveide Briāna ielā 13, Rīgā;  Kvartāla pamata infrastruktūras izveide un pielāgošana Latvijas Kultūras akadēmijas vajadzībām;  Radošo industriju inkubatora un darbnīcu telpu izveide Miera ielā 58a, Rīgā | **objekts** | **4** |

Par Rīgas pilsētas Brasas apkaimes un Centra apkaimes perifērijas revitalizācijas stratēģijas īstenošanu atbildīgā institūcija ir valsts akciju sabiedrība „Valsts nekustamie īpašumi”, bet Kultūras ministrija un Rīgas pilsētas pašvaldība ir līdzatbildīgās institūcijas. Revitalizējamās teritorijas attīstības stratēģijas ietvaros kā atjaunoto, izveidoto vai pārbūvēto objektu operators vai lietotājs ir Latvijas Kultūras akadēmija, nodibinājums „Radošā Latvija”, Rīgas Dizaina un mākslas vidusskola un Latvijas Mākslas akadēmija.

**III. Šķirotavas apkaimes teritorijas revitalizācijas stratēģija**

Projekta teritorija, Lubānas ielā 80, Rīgā, atrodas Rīgas pilsētas Šķirotavas apkaimē, kas atbilstoši Rīgas ilgtspējīgas attīstības stratēģijai līdz 2030.gadam definēta kā prioritārās attīstības teritorija „Granīta iela”, kuru plānots attīstīt līdz 2020.gadam.

Šķirotavas apkaime ir vērtējama kā viena no degradētākajām Rīgas pilsētas apkaimēm, ko nosaka tās vēsturiski izveidojies rūpnieciskās apbūves raksturs, kas pēc Latvijas neatkarības atjaunošanas un ekonomiskās sistēmas pārkārtošanas lielā daļā teritorijas netika un netiek vairs izmantots un funkcionāli un vizuāli degradējās. Šķirotavas apkaimē kā degradēta teritorija atzīti vairāk kā **400 ha platībā**, kas ir gandrīz puseno apkaimes kopplatības.

Šķirotavas apkaimes negatīvo sociālekonomisko vidi spilgti raksturo noziedzības līmenis, kas, vērtējot noziedzīgo nodarījumu skaitu uz 10 000 iedzīvotāju, pārsniedz 300 gadījumus, kas ir **sešas reizes augstāks** rādītājs kā Rīgas pilsētas Pļavnieku apkaimē un **četras reizes** **augstāks** kā Rīgas vidējais rādītājs.

Projekta realizācija plānota apkaimē, kurā arī Rīgas pilsēta saskata nozīmīgu attīstības potenciālu un, atbilstoši Rīgas ilgtspējīgas attīstības stratēģijai līdz 2030.gadam, ir noteikusi nepieciešamību veikt investīcijas teritorijas inženiertehniskās infrastruktūras un ielu būvniecībā, kā arī sabiedriskā transporta satiksmes uzlabošanā, tādejādi veicinot privātā sektora iesaistīšanos teritorijas potenciāla efektīvā izmantošanā.

Projekta realizācijas ietvaros, paredzēts veikt investīcijas Šķirotavas apkaimē esošā, valsts akciju sabiedrība „Valsts nekustamie īpašumi” piederošā degradētā teritorijā Lubānas ielā 80, Rīgā, **2,2 ha platībā**. Projekta ietvaros paredzēts izveidot **multifunkcionālu kultūras telpu un skatuves mākslu dekorāciju darbnīcu kompleksu**, veicot teritorijas un uz tās esošās apbūves sakārtošanu. Projekta ietvaros tiks veikta ne tikai konkrētās degradētās teritorijas sakārtošana, bet arī radīta multifunkcionāla kultūras telpa un satikšanās vieta ne tikai Šķirotavas apkaimes un Pļavnieku apkaimes iedzīvotājiem, bet arī plašākai Rīgas pilsētas sabiedrībai. Vieta, kura radīta un izmantojama ne tikai valsts sabiedrībai ar ierobežotu atbildību „Latvijas Nacionālā opera un balets” izrāžu mēģinājumiem, bet arī vietējo apkaimju amatierkolektīviem, lekcijām, semināriem, prezentācijām, mobilām izstādēm u.c., kultūrvidi veidojošām aktivitātēm.

Viens no būtiskiem ieguvumiem būs atvērtākas objektam blakus esošās Meirānu ielas, Rīgā, teritorijas uzlabošana, tādejādi uzlabojot ne tikai Meirānu ielas, Rīgā, vizuālo, bet arī drošības sajūtas aspektu, kas ir nozīmīgs faktors kvalitatīvai pilsētvidei un degradētas apkaimes revitalizācijai. Minētās pārmaiņas radīs drošības un atvērtības sajūtu apkaimē, kas mazinās noziedzīgu nodarījumu skaitu konkrētajā teritorijā.

Šķirotavas teritorijas attīstība un revitalizācija būs impulss uzņēmējdarbības attīstībai apkārtnē, to starp, skatuves mākslu dekorāciju darbnīcu kompleksa iniciēti „spin off” uzņēmumi, uzņēmumi, kas nodrošinātu izejvielas vai pakalpojumus vai izmantotu ražotnes produkciju vai ar konkrēto nozari nesaistīti uzņēmumi, kas ienāks apkārtējā teritorijā pateicoties uzlabotajai pilsētvidei, infrastruktūrai un sociālekonomiskajai videi. Skatuves mākslu dekorāciju darbnīcā un mēģinājuma zāļu kompleksā, papildus esošajām 12 darba vietas, tiks izveidotas 40 līdz 60 jaunas darba vietas.

Tiks radīta iespēja un sniegts impulss ar privātā vai publiskā finansējuma palīdzību esošajā degradētajā teritorijā attīstīt kultūras un radošo industriju objektus, kas radīsies dažādo iesaistīto pušu sinerģijas rezultātā – valsts sabiedrība ar ierobežotu atbildību „Latvijas Nacionālā opera un balets”, valsts akciju sabiedrība „Valsts nekustamie īpašumi”, uzņēmēji, Šķirotavas apkaimes un Pļavnieku apkaimes radošie kolektīvi un iedzīvotāji. Tiek pieņemts, ka vidēji nedēļā var notikt divi pasākumi ar 100 dalībniekiem katrā.

Realizējot investīciju projektu šobrīd degradētajā teritorijā Lubānas ielā 80, Rīgā, izveidojot skatuves mākslu dekorāciju darbnīcu un mēģinājuma zāļu kompleksu, ieguvums ir ne tikai valsts sabiedrībai ar ierobežotu atbildību „Latvijas Nacionālā opera un balets” iegūstot dekorāciju ražotni, mēģinājumu zāli un iespējas pilnvērtīgi izmantot valsts sabiedrības ar ierobežotu atbildību „Latvijas Nacionālā opera un balets” Jauno zāli, bet arī Rīgas pilsētai kopumā tās pilsētvides, sociālās un ekonomiskās vides uzlabošanai degradētajā Šķirotavas apkaimē.

**Šķirotavas apkaimes teritorijas revitalizācijas projekta rezultatīvie rādītāji**

| **Nr.**  **p.k.** | | **Rezultatīvais rādītājs** | **Mērvienība** | **Plānotā vērtība** |
| --- | --- | --- | --- | --- |
|  | **Piesaistītās privātās investīcijas atbalstāmajās teritorijās trīs gadus pēc**  **projekta pabeigšanas (i.5.6.1.a)** | ***euro*, milj.** | **3 – 6** |
|  | **Pilsētas teritorijā izveidota vai atjaunota sabiedriskā telpa** | **m2** | **5 000** |
|  | **Uzcelta vai atjaunotas publiskās ēkas vai komercēkas pilsētā** | **m2** | **1 900** |
|  | **Atjaunoto, izveidoto un pārbūvēto sabiedrisko objektu un infrastruktūras objektu skaits** | **objekts** | **2** |

Šie Šķirotavas apkaimes teritorijas revitalizācijas projekta rezultatīvie rādītāji veicinās 2014. – 2020.gada plānošanas perioda Ministru kabineta 2016.gada 29.marta noteikumu Nr.188 „Darbības programmas „Izaugsme un nodarbinātība” 5.6.1.specifiskā atbalsta mērķa „Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” īstenošanas noteikumi” 9.punktā norādīto rezultatīvo rādītāju sasniegšanu.

Par Šķirotavas apkaimes teritorijas revitalizācijas stratēģijas īstenošanu atbildīgā institūcija ir valsts akciju sabiedrība „Valsts nekustamie īpašumi”, bet Kultūras ministrija un Rīgas pilsētas pašvaldība ir līdzatbildīgās institūcijas. Revitalizējamās teritorijas attīstības stratēģijas ietvaros kā atjaunotā, izveidotā vai pārbūvētā objekta operators vai lietotājs ir valsts sabiedrība ar ierobežotu atbildību „Latvijas Nacionālā opera un balets”.

Kultūras ministre D.Melbārde

Vīza: Valsts sekretārs S.Voldiņš

30.09.2016 16:27

2324

K.Sniedze, 67330234

[Kitija.Sniedze@km.gov.lv](mailto:Kitija.Sniedze@km.gov.lv)